Καθορίζει τις φορολογικές ατέλειες της ΕΕ στο πλαίσιο της διεθνούς κυκλοφορίας. Θεσπίζει κανόνες σχετικά με την απαλλαγή από τον φόρο προστιθέμενης αξίας (ΦΠΑ) και τους τελωνειακούς δασμούς επί των εμπορευμάτων που εισάγονται στις προσωπικές αποσκευές των ταξιδιωτών από: τρίτη χώρα ή έδαφος όπου δεν εφαρμόζονται οι νόμοι της ΕΕ σχετικά με τον ΦΠΑ ή/και τον ειδικό φόρο κατανάλωσης, π.χ. Νήσος του Μαν. Η οδηγία ορίζει την οριακή τιμή των 430 ευρώ για απαλλαγές από ειδικούς φόρους κατανάλωσης σε περίπτωση επιβατών αεροπλάνων και πλοίων και το όριο των 300 ευρώ για όσους ταξιδεύουν με χερσαία μέσα (συμπεριλαμβανομένων των εσωτερικών πλωτών οδών). Για τους ταξιδιώτες κάτω των 15 ετών, οι χώρες της ΕΕ δύνανται να μειώσουν την οριακή τιμή, ανεξάρτητα από το μεταφορικό μέσο, αλλά το εν λόγω όριο δεν μπορεί να είναι χαμηλότερο από 150 ευρώ. Οι χώρες της ΕΕ δύνανται να μειώσουν τις οριακές τιμές και τα ποσοτικά όρια για: ταξιδιώτες που κατοικούν σε παραμεθόρια περιοχή· μεθοριακούς εργαζομένους· και τα μέλη του πληρώματος μεταφορικών μέσων που χρησιμοποιούνται στο πλαίσιο της διεθνούς κυκλοφορίας. Η οδηγία ορίζει τα ακόλουθα υψηλότερα ή χαμηλότερα ποσοτικά όρια για τις εισαγωγές καπνού: 200 τσιγάρα ή 40 τσιγάρα· ή 100 πουράκια ή 20 πουράκια· ή 50 πούρα ή 10 πούρα· ή 250 γραμμάρια καπνού για κάπνισμα ή 50 γραμμάρια καπνού για κάπνισμα· ή συνδυασμό των προϊόντων καπνού που απαριθμούνται παραπάνω, υπό την προϋπόθεση ότι η συνολική ποσότητα δεν ξεπερνά το 100 % του επιτρεπόμενου ορίου. Οι χώρες της ΕΕ μπορούν να επιλέξουν να κάνουν διάκριση μεταξύ επιβατών αεροπλάνων και λοιπών ταξιδιωτών εφαρμόζοντας τα χαμηλότερα ποσοτικά όρια στους λοιπούς ταξιδιώτες. Η οδηγία ορίζει το παρακάτω όριο για τις ποσότητες εισαγωγών αλκοόλ, εκτός από τον μη αφρώδη οίνο και την μπύρα: συνολικά 1 λίτρο με αλκοολικό τίτλο μεγαλύτερο από 22 % vol ή αιθυλική αλκοόλη μη μετουσιωμένη* με αλκοολικό τίτλο 80 % vol ή περισσότερο· ή συνολικά 2 λίτρα αλκοόλης με αλκοολικό τίτλο που δεν υπερβαίνει το 22 % vol· ή συνδυασμό των αλκοολούχων προϊόντων που απαριθμούνται παραπάνω, υπό την προϋπόθεση ότι η ποσότητα δεν ξεπερνά το 100 % του επιτρεπόμενου ορίου. Η οδηγία ορίζει το παρακάτω όριο για τις ποσότητες εισαγωγών μη αφρώδους οίνου και μπύρας: συνολικά 4 λίτρα μη αφρώδους οίνου· και συνολικά 16 λίτρα μπύρας. Οι απαλλαγές για τον καπνό και την αλκοόλη δεν εφαρμόζονται στην περίπτωση ταξιδιωτών κάτω των 17 ετών. Κανονική δεξαμενή κάθε μεταφορικού μέσου με κινητήρα που μεταφέρει καύσιμα εξαιρείται από τον ειδικό φόρο κατανάλωσης για τα καύσιμα αυτά. Επίσης, εξαιρείται από τον ειδικό φόρο κατανάλωσης για μέχρι 10 λίτρα καυσίμου σε φορητό δοχείο. Ανά τετραετία η Ευρωπαϊκή Επιτροπή υποβάλλει έκθεση στο Συμβούλιο σχετικά με την εφαρμογή της οδηγίας. Στην πιο πρόσφατη έκθεση, η οποία δημοσιεύτηκε το 2013, αναφέρεται ότι οι περισσότερες χώρες της ΕΕ είναι ικανοποιημένες με την οδηγία και δεν θεωρούν ότι υπάρχει ανάγκη αναθεώρησής της.